മേളപ്രമാണിക്കു ഷഷ്ട്യബ്ദപൂര്ത്തിയുടെ നിറവ് ഒറ്റപ്പാലം: മേളപ്രമാണിക്ക് ഷഷ്ട്യബ്ദപൂര്ത്തിയുടെ നിറവ്. വള്ളുവനാടന് ഉത്സവവേദികളില് മേളപ്രമാണിയായി വാദ്യവിസ്മയം തീര്ക്കുന്ന ചെണ്ടവാദ്യ കലാകാരന് ആട്ടുതല സുന്ദരനാണ് ഷഷ്ട്യബ്ദപൂര്ത്തിയാഘോഷിക്കുന്നത്. കോവിഡ് നിയന്ത്രണങ്ങളുള്ളതിനാല് ഇന്നലെ ശ്രീകൃഷ്ണപുരം ശ്രീരാമജയം എല്പി സ്കൂളില് ചെറിയൊരൊത്തുചേരല്മാത്രമാണ് പിറന്നാളാഘോഷത്തോടനുബന്ധിച്ച് നടന്നത്. സുഹൃത്തുക്കളും ശിഷ്യരുമെത്തി ആശംസയര്പ്പിച്ചു. തായന്പകയില് പ്രാഗല്ഭ്യം തെളിയിച്ച ആട്ടുതല നാരായണനാശാന്റെ മകനാണ് രാമചന്ദ്രന് എന്ന സുന്ദരന്. അച്ഛനില് നിന്നായിരുന്നു തായന്പക അഭ്യസിച്ചത്. കേളിയില് കരിന്പുഴ രാമപ്പൊതുവാള് ആയിരുന്നു ഗുരുനാഥന്. പരിയാനന്പറ്റ ക്ഷേത്രം, ഉത്രത്തില്ക്കാവ്, വളയനാട്ടുകാവ്, നാലിശ്ശീരിക്കാവ്, വായില്യാംകുന്ന് കാവ്, പഴഞ്ചീരി, തെഞ്ചീരി, കുറുമാലിക്കാവ്, പനങ്കുറിശ്ശി, കരിന്പുഴ ശ്രീരാമസ്വാമിക്ഷേത്രം, മനിശ്ശീരി കിള്ളിക്കാംകാവ്, തിരുപുരായ്ക്കല് കാവ് , ഷെഡ്ഡുംകുന്ന് ശ്രീധര്മശാസ്താ ക്ഷേത്രം തുടങ്ങിയ നിരവധി ക്ഷേത്രങ്ങളിലെയും വിവിധ തറവാട്ടന്പലങ്ങളിലെയും ഉത്സവങ്ങളില് നായകസ്ഥാനത്ത് പതിറ്റാണ്ടുകളോളം സുന്ദരന്റെ വാദ്യവിസ്മയം ആസ്വാദക മനം നിറച്ചു. തിമലയും സുന്ദരന് നന്നായി വഴങ്ങും. ഇത് പഠിച്ചെടുത്തത് നാല്പത്തിയഞ്ചാം വയസില്. നല്ലേപ്പിള്ളി കുട്ടന്മാരാരായിരുന്നു ഗുരുനാഥന്. കരിന്പുഴ ഗോപിപ്പൊതുവാള്, കുനിശ്ശേരി അനിയന് മാരാര്, കേളോത്ത് കുട്ടപ്പന് മാരാര്, കലാമണ്ഡലം പത്മനാഭന് മാരാര് തുടങ്ങിയ പ്രതിഭകളോടൊപ്പം ഇടയ്ക്കവാദ്യ കലാകാരനായി സുന്ദരന് പങ്കെടുത്തിട്ടുണ്ട്. നാല് പതിറ്റാണ്ടായി വാദ്യകലയെ മറ്റുള്ളവരിലേക്ക് പകര്ന്നുകൊടുക്കുന്ന സുന്ദരനാശാന് എണ്ണമറ്റ ശിഷ്യ സന്പത്തുണ്ട്. രമാദേവിയാണ് ഭാര്യ. സന്ദീപ്, അര്ച്ചന എന്നിവര് മക്കളാണ്.